作者：高观国
词牌/韵律：兰陵王

paragraphs: 洒虚阁。
幂幂天垂似幕。
春寒峭，吹断万丝，湿影和烟暗帘箔。
清愁晚来觉。
佳景愔愔过却。
芳郊外，莺恨燕愁，不管秋千冷红索。
行云楚台约。
念今古凝情，朝暮如昨。
啼红湿翠春情薄。
谩一犁江上，半篙堤外，勾引轻阴趁暮角。
正孤绪寂寞。
斑驳。
止还作。
听点点檐声，沈沈春酌。
只愁入夜东风恶。
怕催教花放，趁将花落。
冥冥烟草，梦正远，恨怎托。